Du kan bli kastet ut av mobilnettet selv om du er midt i en samtale. Årsaken er en ny ordning som skal sikre bedre kapasitet for nødetatene.

Du kan bli kastet ut av mobilnettet

Fra 1. juli vil 10.000 mobilnumre få prioritet i telenettet. Det betyr at disse numrene vil få førsteprioritet i mobilnettet slik at andre kan bli kastet ut når det er overbelastning på linjene.

Ordningen vil også innebære at disse 10.000 brukerne automatisk vil gå over på konkurrerende teleselskaper dersom linjene til abonnentens mobilselskap er nede.

Det er primært nødetatene, regjeringen, stortinget, fylkesmennenes beredskapsavdelinger og støttefunksjoner som vil få denne prioriteten i mobilnettet.

– Det er en ordning der inntil 10.000 mobilbrukere, primært nødetatene og beredskapsenheter i kriseledelsen i landet får en prioritet som gjør at de kan bruke mobilnettene foran andre, sier direktør i Post og teletilsynet Torstein Olsen til TV 2.

Gjelder alle mobiloperatørene

Både Telenor, NetCom og Tele 2 har blitt pålagt å være med på ordningen.

– Vi gjør det vi kan for å klargjøre for denne prioriteten i mobilnettene slik politikerne ønsker, sier dekningsdirektør Bjørn Amundsen i Telenor til TV 2.

Kunne ha hjulpet i Lærdal

Dersom ordningen hadde vært i drift i dag så kunne det ha hjulpet nødetatene i Lærdal i helgen.

Telenors hovedsentral i Lærdal brant ned men rundt en kilometer unna brannstedet var det mobildekning. På grunn av overbelastning var det likevel vanskelig å komme igjennom.

– Hadde dette systemet vært i bruk så ville det ha hjulpet nødetatene i Lærdal, sier Olsen i Post og teletilsynet.

Åsta-ulykken

Det har tatt 14 år å få på plass en prioritet i mobilnettet. Allerede etter Åstaulykken der 19 mennesker omkom da to tog kolliderte, ble det en diskusjon om det manglende telenettet.

– Allerede den gang kom diskusjonen om prioritet i mobilnettet, men dessverre så har vi ikke fått midler til dette før nå, opplyser Torstein Olsen i Post og teletilsynet.

Ikke nødnett

Ordningen med prioritet i mobilnettet er ikke det samme som det mye omtalte nødnettet som ikke er på plass før om noen år.

– Dette er et tillegg til nødnettet, sier Olsen til TV 2.